PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/FH/R/2/084					      Bratislava 17. október  2008

Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v správnom konaní č. 0023/OK/2006 na základe rozkladov podnikateľov Flughafen Wien Aktiengesellschaft, Flughafen A ‑ 1300 Wien – Flughafen, Rakúska republika a PENTA INVESTMENTS LIMITED, Griva Digeni, 44, SALAMIS HOUSE, 3rd Floor, P.C. 8020 Paphos, Cyperská republika

zastavuje

správne konanie č. 0023/OK/2006 podľa § 32 ods. 2 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, nakoľko účastníci správneho konania, podnikatelia Flughafen Wien Aktiengesellschaft, Flughafen A ‑ 1300 Wien – Flughafen, Rakúska republika a PENTA INVESTMENTS LIMITED, Griva Digeni, 44, SALAMIS HOUSE, 3rd Floor, P.C. 8020 Paphos, Cyperská republika vzali návrh na začatie konania späť.

Odôvodnenie:

Protimonopolný úrad Slovenskej republiky, odbor koncentrácií (ďalej len „úrad“) vydal dňa 11.09.2006 rozhodnutie č. 2006/FH/3/1/105, ktorým rozhodol, že z a k a z u j e koncentráciu spočívajúcu v získaní nepriamej kontroly podnikateľmi Flughafen Wien Aktiengesellschaft, Flughafen A ‑ 1300 Wien – Flughafen, Rakúska republika (ďalej len „Flughafen Wien AG“) a PENTA INVESTMENTS LIMITED, Griva Digeni, 44, SALAMIS HOUSE, 3rd Floor, P.C. 8020 Paphos, Cyperská republika (ďalej len „Penta Investments Limited“), prostredníctvom spoločnosti BTS Holding, a. s., Hurbanovo nám. 5, 811 03 Bratislava a priamej kontroly Ministerstvom dopravy, pôšt a telekomunikácií Slovenskej republiky, Nám. Slobody 6, 810 05 Bratislava (ďalej len „MDPaT SR“) nad podnikom podnikateľa Letisko M. R. Štefánika – Airport Bratislava, a. s., 823 11 Bratislava (ďalej len „Letisko“) na základe Zmluvy o kúpe akcií uzatvorenej medzi Slovenskou republikou, Fondom národného majetku Slovenskej republiky (ďalej ako „FNM SR“) a BTS Holding zo dňa 10. 02. 2006 (ďalej len „Zmluva o kúpe akcií“) a na základe Zmluvy uzatvorenej medzi Slovenskou republikou, BTS Holding, Flughafen Wien AG, Penta Investments Limited, Raiffeisen Zentralbank Österreich Aktiengesellschaft a RZB Holding GmbH zo dňa 10. 02. 2006, nakoľko predmetná koncentrácia vytvára alebo posilňuje dominantné postavenie podnikateľa Flughafen Wien AG, ktorého dôsledkom sú významné prekážky efektívnej súťaže na relevantnom trhu poskytovania infraštruktúry pre osobné pravidelné priame  regionálne lety.

Proti predmetnému rozhodnutiu podali dvaja účastníci konania, podnikateľ Flughafen Wien AG a podnikateľ Penta Investments Limited v zákonom stanovenej lehote rozklad.

Dňa 18. septembra 2006 Slovenská republika prostredníctvom FNM SR ako predávajúceho odstúpila od Zmluvy o kúpe akcií. Doklad, preukazujúci odstúpenie od Zmluvy o kúpe akcií bol Rade úradu doručený zo strany MDPaT SR dňa 20.   septembra 2006. Kupujúci, t.j. Penta Investments Limited a Flughafen Wien AG spochybňovali platnosť predmetného odstúpenia od Zmluvy o kúpe akcií.

Dňa 07.12.2006 bola na Okresnom súde Bratislava I. podaná podnikateľom Penta Investments Limited žaloba o určenie neplatnosti, eventuálne neúčinnosti odstúpenia od Zmluvy o kúpe akcií. Rada úradu bola povinná v súlade s § 29 ods. 1 Správneho poriadku konanie prerušiť, nakoľko podaním žaloby sa začalo konanie o predbežnej otázke, o existencii právneho titulu predmetnej koncentrácie. Rada úradu tak učinila rozhodnutím č. 2006/PK/R/2/145 z 22. decembra 2006. Správne konanie bolo prerušené odo dňa oznámenia predmetného rozhodnutia všetkým účastníkom konania, t.j. dňa 04.01.2007.

Účastníci konania predložili dňa 22. septembra 2008 Rade úradu podklad o stiahnutí predmetnej žaloby o určenie neplatnosti odstúpenia od Zmluvy o kúpe akcií, čím zanikol dôvod prerušenia správneho konania.

	Súčasne boli Rade úradu doručené podania zo strany podnikateľov Flughafen Wien AG a Penta Investments Limited, ktoré obsahujú späťvzatie návrhu na začatie predmetného správneho konania, t.j. oznámenia predmetnej koncentrácie a súčasne návrh na zastavenie konania o koncentrácii. 

Konanie o koncentrácií sa začína na návrh, ktorým je oznámenie koncentrácie podané subjektmi v závislosti od typu predmetnej koncentrácie v súlade s § 10 ods. 11 zákona. V tomto prípade išlo o spoločný návrh, oznámenie koncentrácie, podané podnikateľom Flughafen Wien AG, podnikateľom Penta Investments Limited a MDPaT SR. 

Podaním z 22. septembra 2008 dvaja z oznamovateľov koncentrácie vzali svoj návrh na začatie konanie späť. 

Ďalší oznamovateľ koncentrácie, MDPaT SR ako zástupca Slovenskej republiky vyjadril súhlas s odstúpením od Zmluvy o kúpe akcií, čím vyjadril takisto úmysel, aby sa o predmetnej koncentrácii nekonalo. 

V prípade koncentrácie vzniknutej získaním kontroly nad podnikom/časťou podniku iného podnikateľa, sa konanie začína výlučne na základe spoločného návrhu účastníkov koncentrácie, ktorí kontrolu nadobúdajú. Späťvzatím návrhu na začatie konania podnikateľmi Flughafen Wien AG a Penta Investments Limited, títo vyjadrili vôľu, aby úrad vo veci predmetnej koncentrácie nekonal. 

Rada úradu konštatuje, že nie je splnená podmienka spoločného návrhu na začatie konania, čo znamená, že úrad nemôže predmetnú koncentráciu posúdiť. V tomto prípade nie je potrebné, aby sa k späťvzatiu návrhu na začatie konania vyjadril aj tretí oznamovateľ koncentrácie – MDPaT SR, je postačujúce, že návrh na začatie konania vzali späť ostatní dvaja účastníci konania, keďže úrad tak stratil oprávnenie posúdiť koncentráciu tak, ako bola pôvodne notifikovaná. 
Naviac, aj MDPaT SR, ako už bolo uvedené, vyjadrilo iným spôsobom úmysel, aby úrad o predmetnej koncentrácii nekonal.

Účastníci koncentrácie, ktorí boli povinní predmetnú transakciu notifikovať, teda konali tak (či už späťvzatím návrhu alebo odstúpením od Zmluvy o kúpe akcií), aby bolo konanie o predmetnej koncentrácii zastavené. Podľa názoru Rady úradu sa prednostne ako dôvod zastavenia konania uplatní späťvzatie návrhu na začatie konania, nakoľko, ako už bolo uvedené, ide o konanie, ktoré sa začína výlučne na základe spoločného návrhu podnikateľov, ktorí nadobúdajú kontrolu nad podnikom, resp. časťou podniku, pričom späťvzatím oznámenia predmetnej koncentrácie dvoma účastníkmi konania, nie je možné ďalej vo veci posudzovania predmetnej koncentrácie konať.

	Na základe uvedených skutočností Rada úradu na svojom zasadnutí dňa    17. októbra 2008 pokračovala v prerušenom konaní a rozhodla tak, ako je uvedené vo výroku rozhodnutia.

	

	
Poučenie:

	Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať. Proti tomuto rozhodnutiu možno podať žalobu podľa § 247 Občianskeho súdneho poriadku na Krajský súd v Bratislave do dvoch mesiacov od jeho doručenia.  

      Danica Paroulková
   Predsedníčka Rady Protimonopolného úradu 
     Slovenskej republiky

Rozhodnutie sa doručí:

1.  Ministerstvo dopravy, pôšt a telekomunikácií SR
     Námestie Slobody 6
     810 05 Bratislava

2.  Mgr. Tomáš Maretta
     advokát
     Advokátska kancelária Čechová & Partners
     Hurbanovo nám. 5
     811 03 Bratislava

3.  JUDr. Anton Novák
     advokát
     Advokátska kancelária Nitschneider & Novák
     Ľubľanská 1
     831 02 Bratislava 3

4.  Protimonopolný úrad SR
	odbor koncentrácií
	Drieňová 24
	826 03  Bratislava